SKRIFTLIG FORESPØRGSEL E-2481/00

af Hiltrud Breyer (Verts/ALE) til Kommissionen

(24. juli 2000)

Om: Slagtedyr: Kastrering under søtransport

Dyrebeskyttelsesorganisationer har konstateret, at slagtedyr af hankøn (kvæg og får) kastreres under søtransport fra EU-havne til ægyptiske havne. Kastrering af slagtedyr af hankøn under søtransport udgør en overtrædelse af artikel 3, stk. 1, litra b), i forbindelse med artikel 5A, nr. 1, litra b), eller evt. af artikel 3, stk. 2, andet punktum, i direktiv 91/628/EØF(1), som ændret ved direktiv 95/29/EF(2).

Ifølge disse retsforskrifter må dyr ikke påføres unødig lidelse under transport. Kastrering af sunde slagtedyr af hankøn under søtransport, som udføres af personer uden veterinæruddannelse, påfører de pågældende dyr unødig lidelse.

En særtilladelse til transport i henhold til artikel 3, stk. 2, første punktum, i direktiv 91/628/EØF, som ændret ved direktiv 95/29/EF, dækker som følge af samme direktivs artikel 3, stk. 1, litra c), heller ikke kastrering under søtranport.

Begrundelsen for denne fremgangsmåde, nemlig at modtagerlandet ønsker at beskytte sig mod brucellose, kan ikke anerkendes. Kastreringen af de pågældende dyr kunne allerede være foretaget i oprindelseslandet længe før transporten påbegyndtes af personer med veterinæruddannelse.

1. Ligger Kommissionen inde med oplysninger om, at slagtedyr af hankøn (kvæg og får) kastreres ombord under søtransport fra EU-havne til ægyptiske havne?

2. Hvilke skridt har Kommissionen truffet eller vil den træffe for at sætte en stopper for denne praksis eller hindre den i fremtiden?

3. Hvilke medlemsstater eksporterede i 1999 hvor mange slagtedyr af hankøn (opdelt efter kvæg og får) til Ægypten?

4. Fra hvilke EU-havne blev der I 1999 udskibet slagtedyr af hankøn til Ægypten, og hvilke dyrearter blev pr. skib transporteret til ægyptiske havne fra de respektive EU-havne?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

Samlet svar afgivet på Kommissionens vegne af David Byrne på skriftlige forespørgsler P-2463/00 og E-2481/00

(26. september 2000)

Kommissionen mener, at operationer som f.eks. kastration, der udføres, mens dyrene er under transport, er en overtrædelse af bestemmelsen i artikel 5A, stk. 1, litra b, i direktiv 91/628/EØF af 19. november 1991(1), ændret ved Rådets direktiv 95/29/EF af 29. juni 1995, om beskyttelse af dyr under transport(2). Alle dyr har brug for en vis tid til at komme sig over sådanne operationer, og man må antage, at de ikke kan tåle at blive transporteret videre med det samme.

I Kommissionens forordning (EF) 615/98 af 18. marts 1998(3) er der fastsat særlige, detaljerede regler for anvendelse af ordningen for eksportrestitutioner for så vidt angår levende kvægs velfærd under transport til tredjelande. I henhold til denne forordning skal alle sendinger af kvæg til tredjelande overholde fællesskabslovgivningen om beskyttelse af dyr under transport indtil det første aflæsningssted i det endelige bestemmelsestredjeland. Det fastsættes navnlig i forordningen, at dyrene skal kontrolleres ved ankomsten til det endelige bestemmelsestredjeland. Hvis resultatet af denne kontrol (der skal foretages af en dyrlæge) ikke er tilfredsstillende med hensyn til dyrevelfærd, udbetales eksportrestitutionen ikke, eller den kan, hvis den allerede er bevilget, kræves tilbagebetalt.

Kommissionen har allerede modtaget meddelelser med påstande om, at en del tyre og væddere, der blev udskibet fra medlemsstaterne til Egypten, er blevet kastreret på skibene. Kommissionen har imidlertid ikke for øjeblikket beviser herfor eller oplysninger, som kan bakke disse påstande op. Kommissionen har taget skridt til at klarlægge situationen, bl.a. gennem høring af de pågældende medlemsstater. Kommissionen vil om nødvendigt træffe visse foranstaltninger.

I 1999 blev der eksporteret 21 593 tyre og tyrekalve til slagtning fra Fællesskabet til Egypten. 14 716 dyr kom fra Tyskland, og 6 877 blev eksporteret fra Italien. Der var sjældne forekomster af eksport af levende får (14 dyr fra Nederlandene).

(1) EFT L 340 af 11.12.1991.

(2) EFT L 148 af 30.6.1995.

(3) EFT L 82 af 19.3.1998.